Diari Oficial de la Generalitat Valenciana


Sumari del DOGV 7061, del 05-07-2013 (2013/6686)

RESOLUCIÓ de 14 de juny de 2013, de la Direcció Territorial de Castelló, de la Conselleria d'Infraestructures, Territori i Medi Ambient sobre delegació de competències per a l'autorització d'acampades en terrenys forestals.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7061

Data del DOGV
:   05-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6686


Data del document
:   14-06-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 14 de juny de 2013, de la Direcció Territorial de Castelló, de la Conselleria d'Infraestructures, Territori i Medi Ambient sobre delegació de competències per a l'autorització d'acampades en terrenys forestals. [2013/6686]  
L'article 95 del Reglament de la Llei 3/1993, de 9 de desembre, Forestal de la Comunitat Valenciana, aprovat per Decret 98/1995, de 16 de maig, del Govern Valencià, establix que en les forests o terrenys forestals de la Comunitat Valenciana només es permetran les acampades en les zones autoritzades per als fins esmentats per la Conselleria de Medi Ambient, l'autorització i l'ús d'estes s'ajustarà a la normativa vigent.  
El Decret 233/1994, de 8 de novembre, del Govern Valencià, regula les acampades i l'ús d'instal·lacions recreatives en les forests de la Comunitat Valenciana, en l'article 13.4 establix que correspon als directors territorials de la Conselleria de Medi Ambient la concessió a grups del permís de gaudi d'estes zones d'acampada; en l'article 14.4 establix que correspon als directors territorials de la Conselleria de Medi Ambient la concessió a una o més persones, sense superar un màxim de deu, del permís de gaudi d'estes zones d'acampada, en funció de la capacitat d'acollida d'estes.  
  
El Decret 19/2012, de 7 de desembre, del president de la Generalitat, assigna a la Conselleria d'Infraestructures, Territori i Medi Ambient les competències en matèria de medi ambient.  
El Decret 192/2012, de 21 de desembre, del Consell, aprova el Reglament Orgànic i Funcional de la Conselleria d'Infraestructures, Territori i Medi Ambient; en els articles 24 i 25 establix que en cada una de les províncies, dependent de la Subsecretaria hi haurà un director o directora territorial que dirigirà i coordinarà els programes, les activitats, els servicis, les seccions, les unitats administratives i els llocs de treball que segons la relació de llocs de treball de l'administració al servici del Consell figuren adscrits a la Direcció Territorial, de conformitat amb els criteris i directrius que establisca cada un dels centres directius de la Conselleria, segons l'índole de la matèria, vetlarà pel funcionament correcte i adoptarà les mesures que foren necessàries.   
  
L'Acord de 25 de juliol de 2000, del Govern Valencià, pel qual s'aprova el pla d'ocupació relatiu al personal dels col·lectius d'agents forestals/ mediambientals i zeladors forestals, classifica els llocs de treball del dit col·lectiu en cap de comarca, cap de zona i agent mediambiental i els assigna, entre altres, les funcions següents: amb caràcter d'agents de l'autoritat, vetlar pel compliment de la legislació vigent en matèria de forests, incendis forestals, caça, pesca, flora i fauna silvestre i espais naturals, vies pecuàries, impacte ambiental en el medi natural i totes les altres que li encomane la legislació vigent i denunciarà davant de l'autoritat les infraccions que coneguen.   
  
A fi de garantir l'agilitat en la tramitació de les autoritzacions d'acampada en terrenys forestals, es considera convenient delegar la competència en els caps de comarca. En conseqüència, de conformitat amb el que establixen els articles 13. 4 i 14. 4 del Decret 233/1994, de 8 de novembre, del Govern Valencià, que regula les acampades en les forests de la Comunitat Valenciana, i prenent en consideració el que establix l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
  
Primer  
Delegar en els caps de comarca dependents de la Direcció Territorial de Castelló de la Conselleria d'Infraestructures, Territori i Medi Ambient, l'exercici de la competència per a autoritzar, tant a grups de persones com a persones que ho sol·liciten a títol individual, el gaudi de zones d'acampada en terrenys forestals de la seua respectiva demarcació.  
  
  
Segon  
Les sol·licituds i resolucions administratives que s'adopten en virtut d'esta delegació hauran de realitzar-se segons l'imprés i plec de condicions que s'adjunten a la present resolució.  
  
Tercer  
La present resolució de delegació de competències produirà efectes a partir de l'endemà de la publicació en el Diari Oficial de la Comunitat Valenciana.  
  
Castelló de la Plana, 14 de juny de 2013.- El director territorial: Jorge Traver de Juan.